Wara misteru ġewwa villa fir-Rabat, għadd ta' serqiet strambi fejn ma nstab xejn nieqes u kaċċa għal teżor mhux tas-soltu, l-Investigatur Virtwali issa se jieħu f'idejh każ bejn sema u ilma. Is-sensiela ta' kotba bil-Malti għat-tfal Irvin Vella – Investigatur Virtwali tkompli b'dan ir-raba' ktieb fis-serje, Il-Każ Stella Maris , pubblikazzjoni Merlin Publishers, 2019. Il-ktieb se jkun jista' jinxtara online minn hawn (tqassim b'xejn) jew mill-ħwienet tal-kotba fil-jiem li ġejjin. Fuq fuq dwar ir-raba' każ ... Bejn il-paġni tar-raba' ktieb ta' din s-serje popolari għat-tfal (9 – 14-il sena), Irvin Vella jbaħħar fuq cruise liner ġdid fjamant. L-MV Ġgantija huwa l-ewwel cruise liner Malti li qatt salpa mill-Port il-Kbir, u waqt il-vjaġġ inawgurali tiegħu, ma jmurx kollox ward u żahar. Samnalla abbord jinzerta hemm Irvin Vella. L-Investigatur Virtwali jinħatar biex isolvi l-każ misterjuż – għandu ċans biss ftit jiem biex isib soluzzjoni, qabel l-vapur jirritorna lura Malta. F'tellieqa kontra l-ħin, Irvin, għal darboħra mgħejjun mill-kuġini tiegħu (it-tewmin Luca u Laura), ikisser moħħu biex jipprova jsib imqar ħjiel ta' min seta' seraq il-ġojjel famuż 'Stella Maris'... Minn fejn nibtet l-istorja Din mistoqsija li jistaqsuni ħafna, dwar kull ktieb li nippubblika. U hija leġittima. Anki jien inħobb nixtarr minn fejn tkun nibtet dik ix-xrara li wasslitni għal storja sħiħa. Ġieli jkun diffiċli tpoġġi subgħajk eżatt fuq is-sors – iżda mhux f'dan il-każ. Din id-darba naf eżatt minn fejn ispirajt ruħi u s-sorsi ewlenin huma tnejn. L-ewwel sors: Lt. Columbo Wieħed mill-karattri li ispirawni noħloq lil Irvin kien id-detective fis-serje televiżiva Columbo, interpretat minn Peter Falk. Kien ukoll wieħed mill-atturi favoriti tan-nanna tiegħi. B'hekk kont narah infatti, meta kien għad kelli biss xi 10 snin u kont noqgħod narah magħha u man-nannu. Episodju partikolari, bl-isem ta' Troubled Waters kien wieħed li dejjem affaxxinani. Fih, Columbo jbaħħar mal-mara tiegħu, suppost għal btala, iżda jsib ruħu jinvestiga qtil li jkun sar abbord. Sa minn meta bdejt nikteb din is-serje ta' kotba għat-tfal, dejjem kelli f'moħħi li npoġġi lil Irvin Vella f'sitwazzjoni simili. It-tieni sors: Cruises minn Malta għal Malta Jien u l-ajruplani qatt ma konna ħbieb. Kif darba qal xi ħadd għaref ħafna, kieku aħna maħluqin biex intiru, għandna l-ġwienaħ. Għadni sal-lum nistmerr l-ajruplani, u minħabba f'hekk ma tantx kont insiefer. Iżda imbagħad skoprejt il-cruises – vjaġġi li jitilqu minn Malta u jerġgħu jwassluk Malta, kollox fuq il-baħar, bla ma qatt tinqata' 'il fuq. U b'hekk sirt inħobb ħafna dawn il-btajjel bejn sema u ilma, li fihom nispiċċa nikteb ħafna. Kien propju waqt waħda minn dawn il-btajjel li bdejt inħażżeż l-ewwel ħsibijiet għall-Każ Stella Maris. Ma setax ikun mod ieħor żgur! Għal darboħra, l-illustrazzjonijiet kollha tal-ktieb, kif ukoll il-qoxra, huma xogħol Lisa Falzon . L-istil inimitabbli tagħha u dawk id-dettalji rqaq li joħolqulek tbissima jagħtu dimensjoni oħra lill-istorja. Dwar l-arti ta' Lisa u l-illustrazzjonijiet ta' Il-Każ Stella Maris, nitkellmu fi bloggata oħra. Il-Kotba kollha fis-sensiela Irvin Vella, Investigatur Virtwali huma dawn: Il-Każ Manduca (2015) Il-Każ tas-Serqiet Strambi (2016) Il-Każ tal-Gżejjer tat-Teżor (2018) Il-Każ Stella Maris (2019) JOHN BONELLO huwa minn Ħad-Dingli u twieled fl-1976. Fost il-kotba li kiteb hemm it-triloġija Il-Logħba tal-Allat , id-duoloġija għall-adulti Unus Mundus u s-sensiela għat-tfal Irvin Vella, Investigatur Virtwali . Rebaħ il-Premju Nazzjonali tal-Ktieb erba' darbiet, fl-2011 bil-ktieb L-Aħħar Ħolma , fl-2013 bil-ktieb Is-Sitt Aħwa, fl-2016 bil-ktieb Il-Każ Manduca u fl-2017 bil-ktieb Il-Każ tas-Serqiet Strambi .
L-ewwel cruise liner Malti fl-istorja ... u Il-Każ Stella Maris